ΓΡΑΠΤΗ ΕΡΩΤΗΣΗ E-2672/96 υποβολή: Gastone Parigi (NI) προς την Επιτροπή (15 Οκτωβρίου 1996)

Θέμα: Παραβίαση του άρθρου 92 της Συνθήκης και άλλων κοινοτικών κανόνων από την περιφέρεια Friuli Venezia Giulia όσον αφορά τον αγροτουρισμό

Η περιφέρεια Friuli Venezia Giulia με το νόμο της αριθ. 25 της 22.7.1996 περί «ρύθμισης του αγροτουρισμού» προβλέπει κίνητρα για τους αγροτουριστικούς επιχειρηματίες (συνεισφορές σε λογαριασμό κεφαλαίου ή ισοδύναμες παροχές), τα οποία όμως περιορίζει σε όσους είναι κατά κύριο λόγο γεωργικοί επιχειρηματίες ή οι επιχειρήσεις τους βρίσκονται σε «μειονεκτικές» ζώνες.

Κατά την άποψη του ερωτώντος, ο ανωτέρω περιφερειακός νόμος του Friuli Venezia Giulia, αναγνωρίζοντας την άσκηση της αγροτουριστικής δραστηριότητας και παρέχοντας κίνητρα στους αγροτουριστικούς επιχειρηματίες με τους υποκειμενικούς περιορισμούς που προαναφέρθηκαν, έρχεται σε αντίθεση με το άρθρο 92 της ιδρυτικής συνθήκης της Ευρωπαϊκής Κοινότητας, διότι ευνοεί «ορισμένες επιχειρήσεις ή ορισμένους κλάδους παραγωγής», νοθεύοντας έτσι ή απειλώντας να νοθεύσει τον ανταγωνισμό.

Επίσης, οι ανωτέρω διατάξεις έρχονται σε αντίθεση με τους κοινοτικούς κανόνες που προβλέποντας δράσεις υπέρ του αγροτικού τουρισμού, θα συναντούνται στο έδαφος της περιφέρειας Friuli Venezia Giulia τις προαναφερθείσες υποκειμενικές διακρίσεις.

Κατόπιν των ανωτέρω, δεν θεωρεί η Επιτροπή ότι πρέπει να παρέμβει στην περιφέρεια Friuli Venezia Giulia, προκειμένου να αντιμετωπιστεί το ταχύτερο δυνατόν η προφανής παραβίαση των προαναφερθέντων κοινοτικών κανόνων;

Απάντηση του κ. Van Miert εξ ονόματος της Επιτροπής (21 Νοεμβρίου 1996)

Η γενική απαγόρευση των κρατικών ενισχύσεων όπως προβλέπεται στο άρθρο 92 παράγραφος 1 της συνθήκης ΕΚ συνοδεύεται από τη δυνατότητα ορισμένων παρεκκλίσεων (παράγραφοι 2 και 3). Προσφεύγοντας στις παρεκκλίσεις αυτές, η Επιτροπή εξετάζει με βάση το γενικό συμφέρον της Κοινότητας τα μέτρα για τη χορήγηση ενισχύσεων που λαμβάνουν τα κράτη μέλη.

Οι αρχές αυτές εφαρμόζονται πλήρως στον τομέα του αγροτικού τουρισμού και, όσον αφορά τη γεωργία, στα γεωργικά προϊόντα που υπόκεινται σε κοινή οργάνωση της αγοράς. Συγκεκριμένα, οι ενισχύσεις που προορίζονται για δραστηριότητες στον τομέα του αγροτικού τουρισμού γίνονται κατά κανόνα δεκτές κατά παρέκκλιση του άρθρου 92 παράγραφος 3 στοιχείο γ) της συνθήκης όταν δεν μεταβάλλουν τους όρους των συναλλαγών σε βαθμό που να αντίκειται στο κοινό συμφέρον.

Στο πλαίσιο αυτό, η Επιτροπή δεν μπορεί να αντιταχθεί στην επιλογή περιφερειακών αρχών να χορηγήσουν κρατικούς πόρους βάσει ορισμένων προτεραιοτήτων.

Εξάλλου, όπως προκύπτει από τον ορισμό των κρατικών ενισχύσεων τον οποίο περιέχει το άρθρο 92 παράγραφος 1 της συνθήκης, η ίδια η έννοια της ενίσχυσης εμπεριέχει ένα στοιχείο στάθμισης διαφορετικών συμφερόντων από το κράτος, δεδομένου ότι οι κρατικές αρχές που χορηγούν την ενίσχυση, αποφασίζουν να προωθήσουν «.... ορισμένες επιχειρήσεις ή ορισμένους τομείς παραγωγής». Υπό την έννοια αυτή, κάθε κρατική ενίσχυση συνεπάγεται εξ ορισμού διαφορετική μεταχείρηση. Ένας από τους στόχους του ελέγχου της Επιτροπής στο πλαίσιο των άρθρων 92 και 93 της Συνθήκης είναι να εξακριβώσει κατά πόσο πληρούνται οι όροι για την εφαρμογή μιας εκ των παρεκκλίσεων που προβλέπονται στις παραγράφους 2 και 3 του άρθρου 92 από το ασυμβίβαστο επί της αρχής που προβλέπεται στην παράγραφο 1. Ο περιορισμός μιας ενίσχυσης σε ορισμένες κατηγορίες δικαιούχων, για παράδειγμα τους γεωργούς κατά κύριο λόγο, δεν είναι, αυτή καθ'αυτή, ασυμβίβαστη με τις διατάξεις της Συνθήκης.

Οι διατάξεις της περιφέρειας Friuli-Venezia-Giulia στις οποίες αναφέρεται το Αξιότιμο Μέλος του Κοινοβουλίου, κοινοποιήθηκαν στην Επιτροπή, σύμφωνα με τον κανονισμό ΕΟΚ αριθ. 2328/91 για τη βελτίωση της αποτελεσματικότητας των γεωργικών διαρθρώσεων ((ΕΕ αριθ. L 218 της 6.8.1991. )) ενόψει μιας ενδεχόμενης κοινοτικής συγχρηματοδότησης. Ο έλεγχος του φακέλου αυτού δεν έχει ακόμη ολοκληρωθεί. Η απόφαση που θα λάβει η Επιτροπή σχετικά με το θέμα αυτό θα δημοσιευθεί στην Επίσημη Εφημερίδα.

Η Επιτροπή κρίνει σκόπιμο να υπενθυμίσει ότι οι ενισχύσεις ήσσονος σημασίας - ενισχύσεις de minimis - εξαιρούνται από την υποχρέωση της προηγούμενης κοινοποίησης και έγκρισης η οποία απορρέει από τα άρθρα 92 και 93 της συνθήκης ΕΚ. Οι όροι εφαρμογής του κανόνα αυτού διευκρινίζονται σε ανακοίνωση της Επιτροπής ((ΕΕ αριθ. C 68 της 6.3.1996. )). Οι κοινοτικές διατάξεις σχετικά με τις ενισχύσεις ήσσονος σημασίας δεν εφαρμόζονται στη γεωργία. Εντούτοις, η εξαίρεση αυτή δεν επεκτείνεται στον αγροτικό τουρισμό δεδομένου ότι πρόκειται για διαφορετική δραστηριότητα από την παραγωγή και το εμπόριο γεωργικών προϊόντων.